Ο **Αλέξης Χαρίτσης** (Καλαμάτα, 10 Αυγούστου 1977) είναι Έλληνας πολιτικός, βουλευτής από το 2019 και πρόεδρος της Κοινοβουλευτικής Ομάδας της Νέας Αριστεράς από το 2023.

Σπούδασε ηλεκτρολόγος μηχανικός ειδικευόμενος στις ΑΠΕ και συμμετείχε σε αριστερούς σχηματισμούς, οργανωμένος από το 2008 στο Συνασπισμό και έπειτα στο ΣΥΡΙΖΑ. Από το 2015 ως το 2019 διετέλεσε διαδοχικά υφυπουργός Οικονομίας, αναπληρωτής υπουργός Οικονομίας και Ανάπτυξης και υπουργός Εσωτερικών σε κυβερνήσεις του ΣΥΡΙΖΑ. Εξελέγη βουλευτής με το ΣΥΡΙΖΑ στις εκλογές του 2019 και του 2023. Ήταν ένα από τα στελέχη του ΣΥΡΙΖΑ που αποχώρησαν το 2023.

Βιογραφικά στοιχεία
-------------------

Γεννήθηκε το 1977 στην Καλαμάτα. Σπούδασε στο τμήμα Ηλεκτρολόγων Μηχανικών και Μηχανικών Υπολογιστών του ΕΜΠ, έκανε μεταπτυχιακές σπουδές στο Πανεπιστήμιο του Μάντσεστερ, με ειδίκευση στις ανανεώσιμες πηγές ενέργειας. 

Οργανώθηκε από τα φοιτητικά του χρόνια σε αριστερές οργανώσεις και εγγράφηκε στον Συνασπισμό στα τέλη του 2008.

Στις αυτοδιοικητικές εκλογές του 2006 ήταν υποψήφιος δημοτικός σύμβουλος στην Καλαμάτα χωρίς να εκλεγεί. Στις εκλογές του 2012 και του Σεπτεμβρίου του 2015 ήταν υποψήφιος βουλευτής με τον ΣΥΡΙΖΑ στη Μεσσηνία. Υπήρξε μέλος της Κεντρικής Επιτροπής του κόμματος και ένας εκ των συμμετεχόντων στην Κίνηση των 53+. Επίσης, έχει διατελέσει συντονιστής του τομέα Ενέργειας του ΣΥΡΙΖΑ.

Στην πρώτη κυβέρνηση του Αλέξη Τσίπρα διετέλεσε γενικός γραμματέας Δημοσίων Επενδύσεων και ΕΣΠΑ στο υπουργείο Οικονομίας, Υποδομών, Ναυτιλίας και Τουρισμού. 

Στη δεύτερη κυβέρνηση Τσίπρα ήταν υφυπουργός Οικονομίας, Ανάπτυξης και Τουρισμού αρμόδιος για θέματα ΕΣΠΑ. Μετά τον ανασχηματισμό της 5ης Νοεμβρίου 2016 ορίστηκε αναπληρωτής υπουργός Οικονομίας και Ανάπτυξης. Μετά τον ανασχηματισμό της 29ης Αυγούστου 2018 ορίστηκε υπουργός Εσωτερικών, θέση την οποία διατήρησε μέχρι τις 13 Ιουνίου 2019.

Στις βουλευτικές εκλογές του 2019 ήταν υποψήφιος βουλευτής Μεσσηνίας και εξελέγη με 16.279 ψήφους. Στις 16 Ιουλίου 2019 ορίστηκε εκπρόσωπος Τύπου του ΣΥΡΙΖΑ και παρέμεινε στη θέση μέχρι τον Σεπτέμβριο του 2020.

Στις εκλογές του Μαΐου και του Ιουνίου 2023 ανανέωσε τη βουλευτική του θητεία.

Τον Ιούλιο του 2023 ανακοίνωσε ότι δε θα είναι ο ίδιος υποψήφιος στις εσωκομματικές εκλογές για την προεδρία του ΣΥΡΙΖΑ-ΠΣ και ότι στηρίζει την υποψηφιότητα της Έφης Αχτσιόγλου.

Ήταν ένας από τους 9 βουλευτές της ομάδας των «6+6» περί την Έφη Αχτσιόγλου που ανεξαρτητοποιήθηκαν από το ΣΥΡΙΖΑ το Νοέμβριο του 2023 και συνυπέγραψε ένα κείμενο 57 μελών της ΚΕ του ΣΥΡΙΖΑ που αποχώρησαν από το κόμμα επικρίνοντας το νέο του πρόεδρο, Στέφανο Κασσελάκη, ότι βλάπτει το ΣΥΡΙΖΑ επιδεικνύοντας αντιδημοκρατική συμπεριφορά, πολιτικές αντιφάσεις και έλλειψη προγραμματικού λόγου.

Στις 4 Δεκεμβρίου 2023, με την ανακοίνωση της συγκρότησης της κοινοβουλευτικής ομάδας «Νέα Αριστερά» από έντεκα βουλευτές που είχαν αποχωρήσει από το ΣΥΡΙΖΑ, ο Χαρίτσης ορίστηκε πρόεδρός της.

Παραπομπές
----------

1. 1 2  Δημήτρης Τερζής (09-12-2023). «Δοκιμασμένος στα δύσκολα». *Η Εφημερίδα των Συντακτών*.. Ανακτήθηκε στις 10-12-2023.
2. ↑  «ΣΥΡΙΖΑ Συνασπισμός Ριζοσπαστικής Αριστεράς». *www.syriza.gr*. Ανακτήθηκε στις 2 Νοεμβρίου 2019.
3. ↑  «Κείμενο 53 στελεχών». Αρχειοθετήθηκε από το πρωτότυπο στις 30 Ιουλίου 2016. Ανακτήθηκε στις 5 Ιουνίου 2016.
4. ↑  Πολιτευτές και συγγενείς σε θέσεις - κλειδιά του κράτους
5. ↑  «Η νέα σύνθεση της Κυβέρνησης». Ανακτήθηκε στις 5 Νοεμβρίου 2016.
6. ↑  Ανασχηματισμός: Ποιος είναι ο Αλέξης Χαρίτσης ο νέος υπουργός Εσωτερικών
7. ↑  «Γενική Γραμματεία της Κυβέρνησης | ΤΣΙΠΡΑ Π. ΑΛΕΞΙΟΥ». *www.ggk.gov.gr*. Ανακτήθηκε στις 13 Ιουνίου 2019.
8. ↑  Team, ΤοΒΗΜΑ (12 Ιουνίου 2019). «Στη Μεσσηνία υποψήφιος ο Αλέξης Χαρίτσης». *Ειδήσεις - νέα - Το Βήμα Online*. Ανακτήθηκε στις 13 Ιουνίου 2019.
9. ↑  «Εκλογική Περιφέρεια Μεσσηνίας | Εθνικές εκλογές – Ιούλιος 2019». *ekloges.ypes.gr*. Ανακτήθηκε στις 12 Ιουλίου 2019.
10. ↑  «ΣΥΡΙΖΑ: Νέος εκπρόσωπος Τύπου ο Χαρίτσης - Η Γεροβασίλη γραμματέας ΚΟ | Liberal.gr». *www.liberal.gr*. Ανακτήθηκε στις 22 Ιουλίου 2019.
11. ↑  «ΣΥΡΙΖΑ-ΠΣ / Ποιοι εκλέγονται βουλευτές - Όλα τα ονόματα». *Αυγή*. 25 Ιουνίου 2023. Ανακτήθηκε στις 29 Ιουνίου 2023.
12. ↑  «Α. Χαρίτσης: Στηρίζει την Έφη Αχτσιόγλου». *Η Ναυτεμπορική*. 12-07-2023.. Ανακτήθηκε στις 10-12-2023.
13. ↑  Γεωργία Σαδανά, Χρήστος Μπόκας (23-11-2023). «ΣΥΡΙΖΑ: Αποχώρησε η ομάδα Αχτσιόγλου - Το κείμενο της εξόδου και οι 9 βουλευτές που ανεξαρτητοποιούνται». *Πρώτο Θέμα*.. Ανακτήθηκε στις 10-12-2023.
14. ↑  Νατάσα Στασινού (23-11-2023). «ΣΥΡΙΖΑ: Η αποχώρηση των 9 και η επόμενη μέρα». *Η Ναυτεμπορική*.. Ανακτήθηκε στις 10-12-2023.
15. ↑  «Νέα Αριστερά» το όνομα των «11», Οικονομικός Ταχυδρόμος.